Volkswagen Passat B8

Volkswagen Passat B8 er en stor mellemklassebil fra Volkswagen, som blev præsenteret for offentligheden på Paris Motor Show 2014 som efterfølger for Passat B7. Bilen kunne bestilles fra den 21. juli samme år, og de første biler blev leveret i november. Passat er for første gang baseret på MQB-platformen ligesom den mindre Golf, hvorved kabinepladsen kunne øges ved cirka samme udvendige længde.

Derudover blev modellen kåret til Årets Bil i Europa 2015.

Udstyr 
Ligesom de fleste aktuelle Volkswagen-modeller findes Passat B8 ud over basismodellen Trendline i den udvidede udstyrsvariant Comfortline og luksusversionen Highline. Derudover er udstyrsvarianten GTE standard på plug-in-hybrid-modellen Passat GTE, og offroadudstyrsvarianten Alltrack kan leveres til Passat Variant.

Førerhjælpesystemer 
Passat er udstyret med flere forskellige førerhjælpesystemer såsom Adaptive Cruise Control, fodgængergenkendelse, dødvinkelassistent og vognbaneholdeassistent. Andre systemer kan for første gang leveres i en personbil, såsom Emergency Assist som kan overtage den fulde kontrol over bilen. I et medicinsk nødstilfælde med tiltagende inaktivitet af føreren kører bilen selv videre og opfordrer ved hjælp af en signaltone og korte bremseryk føreren til at overtage styringen af bilen. Såfremt føreren ikke reagerer, bremser bilen selv ned til stilstand og aktiverer havariblinket.

En yderligere nyhed er den såkaldte trailerassistent, som hjælper ved bakning med anhænger. Ved hjælp af joysticken som ellers bruges til at indstille sidespejlene kan føreren programmere den retning, hvori anhængeren skal bevæge sig. De dertil nødvendige styrebevægelser udfører systemet herefter helt automatisk.

Desuden er parkeringsassistenten blevet videreudviklet, hvorved Passat som den første bil i verden kan køre forlæns ind i en parkeringslomme.

Motorer 
Motorprogrammet blev modificeret i forbindelse med modelskiftet. Dieselmotorerne har i forhold til forgængeren fået øget deres effekt ved samme slagvolume; nyt er en effektøget version med biturbo. Benzinmotorprogrammet omfattede i starten to versioner af 1,4 TSI; for første gang siden 1991 er der ikke længere nogen motorer med mere end fire cylindre på programmet. Med GTE-versionen findes Passat for første gang også som Plug-in-hybrid.

Tekniske data

Benzinmotorer

Dieselmotorer

Plug-in-hybrid (GTE) 
Passat GTE er udstyret med plug-in-hybriddrift, som kan sammenlignes med den mindre Golf GTE. Udefra adskiller Passat GTE sig gennem skrifttrækket bagpå, pyntelisten på fronten samt de C-formede dagkørelys kun en smule fra versionerne med kun forbrændingsmotor. Tilslutningsstikket til ladekablet er placeret på fronten, modsat Golf GTE dog ikke bag VW-logoet men i stedet bag en yderligere klap i kølergrillen i førersiden.

Øvrig teknik 
Elnettet i Passat B8 består af to ledningssæt, et i kabinen og et i motorrummet. Ledningssættet i kabinen består af 473 ledninger med en samlet længde på 952 meter med 692 kontakter i 123 stik og en samlet vægt på 12,2 kg. Ledningssættet i motorrummet består af 242 ledninger med 354 kontakter i 53 stik og en samlet vægt på 7,4 kg.

En yderligere nyhed i forhold til forgængeren er LED-forlygterne som fås som ekstraudstyr i to forskellige udførelser, dels som reflektorforlygter uden kurvelys og dels som projektionsforlygter med kurvelys.

Passat B8 i Kina 

I Kina findes Passat B8 i tre forskellige varianter. Stationcarudgaven sælges under navnet Volkswagen Variant eller Volkswagen Alltrack, men er ellers magen til den europæiske version. Ligesom forgængeren findes sedanudgaven kun i en ca. 10 centimeter forlænget version. Da modelnavnet "Passat" der bruges til den nordamerikanske Passat-model, hedder modellen i stedet Volkswagen Magotan.

Referencer

Eksterne henvisninger 

 Officielt websted

B8
Store mellemklassebiler
Stationcars
Forhjulstrukne biler
Biler introduceret i 2014
Biler fra 2010'erne
Årets Bil i Europa